b'\n_START_ARTICLE_\nFrance Filipi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0olal se je na klasi\xc4\x8dnih gimnazijah v Mariboru in v \xc5\xa0entvidu nad Ljubljano. Pred odhodom v vojsko je bil do leta 1940 zaposlen v knjigarni. Nem\xc5\xa1ki okupator ga je leta 1944 poslal v koncentracijsko tabori\xc5\xa1\xc4\x8de, kjer je do\xc4\x8dakal konec druge svetovne vojne. Po vojni se je poro\xc4\x8dil in z \xc5\xbeeno Nado je imel tri sinove Franceta, Bratka in Ceneta, ki so do\xc5\xa1tudirali. Po letu 1945 je bil sprva novinar, od 1965 pa svobodni pisatelj.\n_START_SECTION_\nDelo\n_START_PARAGRAPH_\nPrvo pesem \xc5\xa0panija je pod psevdonimom Filip objavil leta 1937 v Stra\xc5\xbei v viharju. Pred vojno je sodeloval predvsem v mariborski reviji Na\xc5\xa1 dom, katere sourednik je postal leta 1939. Po vojni je sodeloval v revijah Novi svet, Nova obzorja, Obzornik, Problemi, Na\xc5\xa1i razgledi, Dialogi. Bil je glavni urednik revije Dialogi._NEWLINE_Njegove pesmi imajo subjektivno in dru\xc5\xbebeno-politi\xc4\x8dno motiviko, v novej\xc5\xa1ih zbirkah pa samostojno in zrelo prepleta tradicionalni pesni\xc5\xa1ki izraz z nadrealisti\xc4\x8dnimi prvinami. Tematika njegovih pesmi so vojna, zapori, koncentracijska tabori\xc5\xa1\xc4\x8da, sodobno dru\xc5\xbebeno \xc5\xbeivljenje in intimna osebna do\xc5\xbeivetja. Objavil je ve\xc4\x8d pesni\xc5\xa1kih zbirk intimisti\xc4\x8dne in socialne lirike. Napisal je dva dalj\xc5\xa1a odrska teksta, drami v treh dejanjih Izgubljena pota (1939) in V burji (1946), ki sta do\xc5\xbeiveli uprizoritev na amaterskih odrih. Leta 1954 je napisal tri enodejanke Obra\xc4\x8dun, Izdajalec in Odlikovanje, ki so iz\xc5\xa1le pod skupnim naslovom Reci mi: \xc4\x8dlovek!, ki obravnavajo tematiko narodnoosvobodilnega boja._NEWLINE_Uredil je dvojezi\xc4\x8dno slovensko-angle\xc5\xa1ko antologijo mariborskih pesnikov Neka druga de\xc5\xbeela \xe2\x80\x93 Some other Land (1964). Knjiga novel Pojo\xc4\x8di konji (1961) je posve\xc4\x8dena narodnoosvobodilnemu boju. Pisal je igre, pesmi in prozo za otroke in mladino._NEWLINE_Kot zgodovinar je objavil monografijo Pohorski bataljon (1952). Pozneje pa je te\xc5\xbei\xc5\xa1\xc4\x8de njegovega raziskovalnega dela postala zgodovina revolucionarnega delavskega gibanja v Sloveniji in Jugoslaviji. O tej tematiki je napisal preko 90 razprav, \xc4\x8dlankov, in samostojnih publikacij, najpomembnej\xc5\xa1e prispevke pa je objavil v delu Poglavja iz revolucionarnega boja jugoslovanskih komunistov 1919\xe2\x80\x931939 (1981). Leta 1994 je objavil delo Ob razpotjih zgodovine, \xc5\xa1tiri leta pozneje (1998) pa ob\xc5\xa1irno monografijo Slovenci v Mauthausnu. Bil je pobudnik in organizator \xc5\xa1tatenber\xc5\xa1kih pisateljskih sre\xc4\x8danj in sre\xc4\x8danj pisateljev alpskih de\xc5\xbeel ter za\xc4\x8detnik festivala Kurir\xc4\x8dek. Leta 2000 je prejel najvi\xc5\xa1je priznanje mesta Maribor, Glazerjevo nagrado za \xc5\xbeivljenjsko delo. Dobil je Pre\xc5\xbeihovo, dvakrat Kajuhovo nagrado, nagrado Kidri\xc4\x8devega sklada in Nagrado vstaje.'